Florin Piersic a fost transferat joi, 09 mai, de la Institutul „Matei Balş” la Spitalul Clinic de Ortopedie-Traumatologie şi TBC Osteoarticular Bucureşti. La momentul internării actorul s-a prezentat cu o „stare generală gravă”.
„În cursul zilei de astăzi, domnul Florin Piersic a fost transferat la Spitalul Clinic de Ortopedie-Traumatologie şi TBC Osteoarticular Bucureşti. La momentul internării, pacientul, în vârstă de 88 ani, se prezintă cu o stare generală gravă în urma unui sepsis cu punct de plecare de la nivelul unei proteze totale de genunchi. Pacientul prezintă multiple patologii asociate, dintre care cea mai gravă este cea cardiacă”, afirmă reprezentanţii unităţii medicale într-un comunicat citat de Agerpres.
Lui Florin Piersic i se vor efectua investigaţii de laborator şi imagistice.
„Vom efectua investigaţii de laborator şi imagistice în urma cărora vom stabili conduita terapeutică”, potrivit sursei citate.